Пагранічны канфлікт паміж Індыяй і Пакістанам (2019)

**Паграні́чны канфлі́кт памі́ж І́ндыяй і Пакіста́нам у 2019 го́дзе** — прыгранічныя сутыкненьні паміж узброенымі сіламі Індыі і Пакістану. Частка зацяжнога Інда-пакістанскага канфлікту ў Кашміры — памежным рэгіёне, прадмеце тэрытарыяльных спрэчак паміж дзьвюма краінамі. Большасьць насельніцтва там — мусульмане.

## Хада падзей

### 14 лютага
Эскаляцыя канфлікту адбылася пасьля нападу пакістанскай ісламісцкай групоўкі Джайш-э-Мухамад на паліцыянтаў у Пулваме 14 лютага 2019 году. Тэрарыст-сьмяротнік пратараніў машынаю аўтобус, які перавозіў індыйскіх вайскоўцаў у Кашміры. У выніку тэракту загінулі 45 супрацоўнікаў Сілаў цэнтральнага рэзэрву паліцыі Індыі.

У адказ індыйскія сілавікі ў выніку начных рэйдаў затрымалі больш за 160 лідэраў сэпаратыстаў і актывістаў, у асноўным з ісламісцкай партыі «Джамаат-э-Ісламі».

### 26 лютага
26 лютага дванаццаць самалётаў індыйскіх вайскова-паветраных сілаў «Міраж-2000» скінулі 1000-кіляграмовыя бомбы на лягер кашмірскіх ваяўнікоў на тэрыторыі Пакістану. Міністар замежных справаў Індыі Віджай Гокгале заявіў журналістам, што бамбаваньне зьнішчыла «вялікую колькасьць» прадстаўнікоў тэрарыстычнай групоўкі Джаіш-э-Мухамад, у тым ліку іх камандзіраў, і што пры гэтым не пацярпелі цывільныя асобы. Паводле індыйскіх зьвестак, у выніку ўдару загінула каля 350 баевікоў.

Гэта быў першы ўдар праз гэтак званую лінію кантролю — фактычную граніцу паміж Індыяй і Пакістанам у Кашміры — ад часу апошняй вайны паміж гэтымі дзьвюма дзяржавамі ў 1971 годзе. Прадстаўнікі Пакістану заявілі, што хоць вайсковы самалёт Індыі сапраўды нанёс авіяўдар па тэрыторыі Пакістану, ніякага лягеру баявікоў або забітых у тым раёне не было.

Пасьля гэтага інцыдэнту індыйскія і пакістанскія войскі абстралялі адно аднаго празь лінію кантролю. Паводле NDTV, да раніцы 27 лютага ня менш за пяць індыйскіх вайскоўцаў было паранена падчас абстрэлаў з пакістанскага боку ў штаце Джаму і Кашмір.

### 27 лютага
Улады Пакістану раніцай 27 лютага абвясьцілі, што зьбілі над сваёй тэрыторыяй у Кашміры два самалёты ВПС Індыі. Як мінімум адзін пілёт захоплены ў палон. Індыя пацьвердзіла крушэньне аднаго свайго самалёту ў Кашміры.

У гэты самы дзень Вайскова-паветраныя сілы Індыі зьбілі пакістанскі зьнішчальнік F-16, які парушыў паветраную прастору краіны. Паводле іншых зьвестак самалёт быў зьбіты над тэрыторыяй Пакістану за тры кілямэтры ад умоўнай мяжы, што падзяляюць краіны ў Кашміры. Адзначаецца, што пілёт пасьпеў катапультавацца і раскрыць парашут, аднак пра яго стан і месцазнаходжаньне нічога невядома.

Індыйскія лётчыкі перасьледавалі пакістанскія самалёты пасьля таго, як тыя правялі бамбаваньне тэрыторыі каля ваенных аб’ектаў уздоўж лініі судакрананьня ў Кашміры. Як паведаміў тэлеканал NDTV, у паветраным баі паміж індыйскай і пакістанскай авіяцыяй удзельнічалі агулам 32 самалёты.

ВПС Пакістана нанесьлі авіяўдар па населеных пунктах Надзіян, Лаам-Джангарам і Кэры ў акрузе Раджуры.

Паводле зьвестак індыйскіх вайскоўцаў, тры самалёты пакістанскіх ВПС перасеклі лінію кантролю, аднак іх адціснулі шэсьць самалётаў ВПС Індыі.

Паветраная прастора над Пакістанам была зачыненая для палётаў. Неба над Індыяй было недасяжнае для палётаў над некаторымі правінцыямі.

### 28 лютага
У шэсьць гадзін раніцы па мясцовым часе ў сэктары Крышна Гхат пакістанскія вайскоўцы адкрылі агонь зь мінамётаў і стралковай зброі па індыйскім пазыцыях. Завязалася перастрэлка, якая доўжылася каля гадзіны. Аб забітых і параненых не паведамляецца.

Улады Пакістану прыпынілі курсаваньне цягніка «Samjhauta Express», які двойчы на тыдзень езьдзіў паміж Індыяй і Пакістанам.

### 1 сакавіка
Пакістанскія ўлады вызвалілі індыйскага лётчыка, які трапіў у палон у выніку паветранага бою 27 студзеня.

## Рэакцыя
* : 28 лютага выконваючы абавязкі кіраўніка Пэнтагону Патрык Шанахан заклікаў Індыю і Пакістан пазьбягаць далейшых ваенных дзеяньняў.
* : прадстаўнікі МЗС РБ адзначылі, што Беларусь з трывогай назірае за эскаляацыяй напружанасьці паміж дзьвюма дзяржавамі, а таксама заклікалі абодва бока да «праявы разважлівасьці і стрыманасьці, выкарыстаньні ўсіх магчымых сродкаў для зьняцьця напружанасьці на аснове перамоваў і кансультацый, не зьвяртаючыся да выкарыстаньня вайсковай сілы».

## Крыніцы

Катэгорыя:Канфлікты 2019 году
Катэгорыя:Інда-пакістанскі канфлікт